**Ministru kabineta noteikumu projekta “Noteikumi par īpašās veterinārās receptes apriti” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Noteikumi par īpašās veterinārās receptes apriti” (turpmāk – noteikumu projekts) sagatavots, lai noteiktu skaidrākas un nepārprotamas prasības un kārtību īpašās veterinārās receptes un tās veidlapas apritei, kā arī precizētu īpašās veterinārās receptes veidlapas formu (paraugu).Noteikumu projekts stāsies spēkā nākamajā dienā pēc tā publicēšanas oficiālajā izdevumā “Latvijas Vēstnesis”. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1. Narkotisko un psihotropo vielu un zāļu, kā arī prekursoru likumīgās aprites likuma 36. panta trešā daļa (likums “Grozījumi Narkotisko un psihotropo vielu un zāļu, kā arī prekursoru likumīgās aprites likumā” Saeimā pieņemts 2021. gada 29. aprīlī).2. Zemkopības ministrijas iniciatīva.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Patlaban ir spēkā Ministru kabineta 2010. gada 10. augusta noteikumi Nr. 757 “Īpašās veterinārās receptes izrakstīšanas un uzglabāšanas kārtība” (turpmāk – noteikumi Nr. 757), kuros noteikta kārtība, kādā izraksta un uzglabā īpašās veterinārās receptes (turpmāk – īpašā recepte) Latvijā kontrolējamo narkotisko vielu, psihotropo vielu un prekursoru II un III sarakstā iekļautajām zālēm un vielām.Noteikumu projekts sagatavots, pamatojoties uz Narkotisko un psihotropo vielu un zāļu, kā arī prekursoru likumīgās aprites likuma grozošo likumu, kas pieņemts 2021. gada 29. aprīlī un stājās spēkā 2021. gada 1. jūnijā (turpmāk – likums). Likuma 36. pants ir papildināts ar jaunu trešo daļu, kas paredz to, ka dzīvnieku īpašnieks vai turētājs II un III sarakstā iekļautās vielas un zāles var saņemt, uzrādot praktizējoša veterinārārsta izrakstītu īpašo veterināro recepti, kā arī pilnvaro Ministru kabinetu izdot noteikumus par īpašās veterinārās receptes apriti un noteikt tās veidlapas paraugu. Saskaņā ar jauno pilnvarojumu ir sagatavots jauns noteikumu projekts, kuram stājoties spēkā noteikumi Nr. 757 zaudēs spēku. Likuma pārejas noteikumu 6. punktā noteikts, ka Ministru kabinets līdz 2021. gada 1. jūlijam izdod noteikumus par īpašās veterinārās receptes apriti un veidlapas paraugu. Līdz attiecīgo Ministru kabineta noteikumu spēkā stāšanās dienai, bet ne ilgāk kā līdz 2021. gada 30. jūnijam ir piemērojami noteikumi Nr.757, ciktāl tie nav pretrunā ar šo likumu.Noteikumu projekts sagatavots, lai noteiktu un precizētu īpašās veterinārās receptes apriti, precizētu un pilnveidotu prasības un kārtību, kādā izsniedz, uzglabā, uzskaita un iznīcina īpašās veterinārās receptes veidlapas, prasības un kārtību, kādā izraksta, uzglabā, uzskaita un iznīcina īpašo recepti, kā arī prasības īpašās veterinārās receptes veidlapas formai. Tāpat tiks nodrošināta precīza un vienota terminoloģija, kas saskaņota ar Veterinārmedicīnas likuma un Narkotisko un psihotropo vielu un zāļu, kā arī prekursoru likumīgās aprites likuma terminoloģiju.Noteikumu projektā pēc būtības ir pārņemtas noteikumos Nr. 757 noteiktās prasības un kārtība, kā arī pilnveidots regulējums, lai:1) nodrošinātu vienotu, precīzu un nepārprotamu terminoloģiju visos normatīvajos aktos, kas reglamentē veterinārmedicīnas jomu. Noteikumos Nr. 757 lietotie termini “veterinārmedicīnas aprūpes komersants” un “narkotiskās vai psihotropās zāles” attiecīgi aizstāti ar terminiem “veterinārmedicīniskās prakses iestāde” un “II vai III saraksta vielas un zāles”;2) nodrošinātu vienotu izpratni par noteikumu terminoloģiju. Noteikumu projekta 2. punktā noteikts, ka īpašā recepte šo noteikumu izpratnē ir recepte, uz kuras praktizējošs veterinārārsts izraksta Latvijā kontrolējamo narkotisko vielu, psihotropo vielu un prekursoru II vai III sarakstā iekļautās vielas un zāles (turpmāk – II vai III saraksta vielas un zāles) dzīvnieka ārstēšanas kursam. Savukārt noteikumu projekta 3. un 4. punktā noteikts īpašās receptes un īpašās receptes veidlapas aprites skaidrojums šo noteikumu izpratnē;3) nodrošinātu īpašās receptes un īpašās receptes veidlapas drošu un izsekojamu apriti veterinārmedicīniskās prakses iestādē. Noteikumu projekta 6. punktā noteikts, ka veterinārmedicīniskās prakses iestādes norīkotā atbildīgā persona ir atbildīgais veterinārārsts. Atbildīgais veterinārārsts ir atbildīgs gan par īpašās receptes veidlapas, gan par īpašās receptes, tostarp izrakstītās īpašās receptes trešā eksemplāra un nederīgās īpašās receptes veidlapas, apriti veterinārmedicīniskās prakses iestādē;4) atvieglotu īpašās receptes veidlapu izsekojamību un uzraudzību. Noteikumu projekts paredz, ka īpašās receptes veidlapas dienests izsniedz tikai atbildīgajam veterinārārstam, saņemot rakstveida (papīra vai elektroniskā veidā) veterinārmedicīniskās prakses iestādes pieprasījumu, kas sagatavots brīvā formā, savukārt atbildīgais veterinārārsts tās izsniedz katram veterinārmedicīniskās prakses iestādē praktizējošam veterinārārstam (7. un 8. punkts);5) samazinātu administratīvo slogu un atvieglotu īpašās receptes izmantošanu praktizējošam veterinārārstam. Noteikumu projekts paredz vienkāršāku īpašās receptes izrakstīšanu, jo īpašās receptes derīguma termiņš turpmāk būs iespiests tās veidlapā un vairs nebūs jānorāda atsevišķi. Pamatojoties uz Eiropas Parlamenta un Padomes 2018. gada 11. decembra Regulas (ES) 2019/6 par veterinārajām zālēm un ar ko atceļ Direktīvas 2001/82/EK (turpmāk – Veterināro zāļu regula) 105. panta 5. punktā noteikto minimālo datu apjomu, kas jānorāda, izrakstot veterināro recepti, noteikumu projekta 10. punkts un pielikums pēc analoģijas ar minēto regulas normu paredz, ka īpašajā receptē norādāms dzīvnieka īpašnieka vai turētāja vārds, uzvārds, personas kods un adrese, dzīvnieka vārds, suga un vecums, dzīvnieka identifikācijas numurs (ja attiecināms), novietnes reģistrācijas numurs (ja attiecināms), praktizējošā veterinārārsta vārds, uzvārds un veterinārmedicīniskās prakses sertifikāta numurs, II vai III saraksta vielu un zāļu nosaukums, forma, stiprums, tilpums un daudzums, norādījumi par II vai III saraksta vielu un zāļu lietošanu, periods, kurā II vai III saraksta vielas un zāles izdalās no organisma, ja tās paredzētas produktīvam dzīvniekam, īpašās receptes izrakstīšanas datums un praktizējošā veterinārārsta paraksts. Noteikumu projektā izvērtēts un noteikts iespējami mazākais personu datu apstrādes apjoms. Īpašajā receptē iekļautie personu dati (dzīvnieka īpašnieka vai turētāja vārds, uzvārds un adrese, praktizējošā veterinārārsta vārds, uzvārds un veterinārmedicīniskās prakses sertifikāta numurs) nepieciešami, lai nodrošinātu II un III saraksta vielu un zāļu izsekojamību līdz pacientam, jo tad gadījumos, kad tiek konstatētas blakusparādības, būs iespējams identificēt lietotās zāles un devas, kā arī, atklājot II vai III saraksta vielu un zāļu nokļūšanu nelikumīgā apritē, būs iespējams identificēt arī to. Pamatojoties uz Veterināro zāļu regulu (103. panta 5. punkts), visai informācijai par zāļu apriti un lietošanu ir jābūt uzglabātai piecus gadus, tāpēc noteikumu projekta 16. punkts paredz, ka veterinārmedicīniskās prakses iestāde pēc II vai III saraksta vielu un zāļu izrakstīšanas īpašās receptes trešo eksemplāru glabā ne mazāk kā piecus gadus;6) samazinātu administratīvo slogu un vienkāršotu īpašās receptes izmantošanu. Noteikumu projekta 13. punktā praktizējošam veterinārārstam dota iespēja izmantot vispārpieņemtus receptūras saīsinājumus latīņu valodā, kuri ir viegli saprotami gan praktizējošam veterinārārstam, gan farmaceitam aptiekās;7) atvieglotu nepieciešamo II un III saraksta vielu un zāļu pieejamību, kad dzīvniekam tās jālieto regulāri un ilgstoši (piemēram, dzīvniekam, kas slimo ar epilepsiju). Noteikumu projekts paredz, ka īpašo recepti praktizējošs veterinārārsts var izrakstīt II vai III saraksta vielu un zāļu lietošanai līdz trīs mēnešiem, tā atvieglojot dzīvnieka īpašnieka ikdienu, jo dzīvnieka īpašniekam, kura dzīvnieks slimo ar hronisku slimību, nebūs jādodas pie praktizējoša veterinārārsta katru mēnesi. Dzīvnieka īpašnieka pienākums ir uzraudzīt dzīvnieka veselības stāvokli un regulāri konsultēties ar praktizējošu veterinārārstu par dzīvnieka veselību. Ja dzīvnieka veselības stāvoklis pasliktinās, viņa pienākums ir dzīvnieku nogādāt pie praktizējoša veterinārārsta. Noteikumu projekts novērš situāciju, kad pie praktizējoša veterinārārsta dzīvnieka īpašniekam jādodas tikai, lai saņemtu īpašo recepti hroniskas slimības ārstēšanai un kontrolei. Noteiktais termiņš – trīs mēneši – ir optimāls laiks, kad praktizējošam veterinārārstam jāizmeklē dzīvnieks ar hronisku slimību. Minētā iemesla dēļ noteikumi paredz arī pagarināt īpašās receptes veidlapu derīguma termiņu no 30 līdz 90 dienām (11. punkts, pielikums);8) uzlabotu īpašās receptes aprites izsekojamību veterinārmedicīniskās prakses iestādē un dienestam atvieglotu uzraudzību un kontroli. Noteikumu projekts paredz pienākumu katram praktizējošam veterinārārsta, kas strādā veterinārmedicīniskās prakses iestādē, īpašās receptes trešo eksemplāru nodot uzglabāšanā veterinārmedicīniskās prakses iestādei (14. punkts);9) nodrošinātu vienotu izpratni par noteikumu projektā ietvertajiem terminiem, tajā sniegta nederīgās īpašās receptes veidlapas definīcija, kā arī precizēta informācija, kas dienestam, saņemot iznīcināšanai nederīgās īpašās receptes veidlapas, jānorāda nodošanas un pieņemšanas aktā. Noteikumu projekts paredz saīsināt nodošanas un pieņemšanas akta uzglabāšanas laiku veterinārmedicīniskās prakses iestādē no pieciem līdz trīs gadiem. Trīs gadu uzglabāšanas termiņš izvēlēts tāpēc, ka dienests, pamatojoties uz riska pārvaldības sistēmu, uzraudzību un kontroli veterinārmedicīniskās prakses iestādē veic aptuveni reizi trijos gados. Pārbaudē dienests pārliecinās ne tikai par II un III saraksta vielu un zāļu aprites izsekojamību, telpu un aprīkojuma un personāla atbilstību normatīvo aktu prasībām, bet arī pārbauda un salīdzina īpašo recepšu aprites informāciju un to izsekojamību. Pēc dienesta pārbaudes iestāde var iznīcināt salīdzināto un pārbaudīto informāciju par īpašo recepšu apriti. Tāpat noteikumu projekts precizē termiņu (ne retāk kā reizi trijos gados), kādā veterinārmedicīniskās prakses iestādei dienestā jānodod iznīcināšanai nederīgās īpašās receptes veidlapas, tā nodrošinot vienotu normatīvā akta piemērošanu visām veterinārmedicīniskās prakses iestādēm, kā arī dienestam atvieglojot īpašo recepšu izsekojamību un uzraudzību (15.2. apakšpunkts un 18. punkts);10) atvieglotu iekšējā darba organizāciju un samazinātu administratīvo slogu veterinārmedicīniskās prakses iestādē. Noteikumu projektā nav ietverta noteikumu Nr. 757 prasība veterinārmedicīniskās prakses iestādei reizi ceturksnī veikt īpašās receptes veidlapu inventarizāciju, kā arī par pārbaudes rezultātiem sagatavot inventarizācijas aktu. Tomēr, lai nodrošinātu īpašo recepšu un īpašās receptes veidlapu, kā arī II un III saraksta vielu un zāļu izsekojamību, noteikumu projekts paredz, ka veterinārmedicīniskās prakses iestādes pienākums ir nodrošināt regulāru īpašo recepšu un īpašās receptes veidlapu uzskaiti, saglabājot visu informāciju par uzskaites rezultātiem, ko dienesta pārbaudes laikā var uzrādīt, pierādot īpašo recepšu un to veidlapu aprites izsekojamību veterinārmedicīniskās prakses iestādē (17. punkts);11) uzlabotu un nodrošinātu īpašās receptes veidlapu aprites izsekojamību veterinārmedicīniskās prakses iestādē. Noteikumu projekts paredz, ka, veterinārmedicīniskās prakses iestādei konstatējot iztrūkumu, kas radies iespējama noziedzīga nodarījuma dēļ, par to nekavējoties ir jāziņo Valsts policijai un jāinformē dienests, bet neparedz noteikumu Nr. 757 prasību iesniegt dienestā Valsts policijas ziņojuma kopija par noziedzīgu nodarījumu, tā samazinot administratīvo slogu. Tāpat noteikumu projekts paredz, ka arī par iztrūkumu, kas radies dažādu postījumu un dabas stihiju dēļ vai apstākļos, ko cilvēks nevar ietekmēt, piemēram, ugunsgrēkā, veterinārmedicīniskā prakses iestāde ziņo kompetentajām iestādēm, nodrošinot pilnīgu īpašo recepšu un to veidlapu aprites uzraudzību un izsekojamību (20. punkts);12) nodrošinātu pilnīgu un precīzu īpašās receptes veidlapas saturu. Noteikumu projekta pielikums tiek redakcionāli precizēts un papildināts ar nepieciešamo informāciju, kas jānorāda, izrakstot īpašo recepti. Savukārt noteikumu projekta 5. punktā noteiktās prasības īpašās receptes veidlapas izmēram un izskatam ir tādas pašas kā patlaban noteikumos Nr. 757 minētās. Noteikumu projektā arī paredzēta iespēja papildināt īpašās receptes veidlapu ar tajā norādītu novietnes reģistrācijas numuru, tā atvieglojot II un III saraksta vielu un zāļu lietošanas izsekojamību. Ar noteikumu projektu tiek ieviesta jauna īpašās receptes veidlapa, kas nepieciešama vieglākai II vai III saraksta vielu un zāļu izrakstīšanai un izsekojamībai. Šo īpašās receptes veidlapu veterinārmedicīniskās prakses iestādei izsniedz dienests pēc noteikumu spēkā stāšanās;13) nodrošinātu veterinārmedicīniskās prakses iestādes ar nepārtrauktu īpašās receptes veidlapu pieejamību. Noteikumu projekts paredz pārejas periodu, kura laikā veterinārmedicīniskās prakses iestādes samaina neizlietotās vecā parauga īpašās receptes veidlapas pret jaunā parauga īpašās receptes veidlapām. Veterinārmedicīniskās prakses iestāde vecā parauga īpašās receptes veidlapas mēneša laikā pēc šo noteikumu spēkā stāšanās nodod dienestam iznīcināšanai, savukārt dienests saņemtās neizlietotās vecā parauga īpašās receptes veidlapas bez papildu maksas apmaina pret jaunajām īpašās receptes veidlapām (22. punkts).Ar noteikumu projektu tiek pilnveidots valsts pārvaldes pakalpojums “Īpašās veterinārās receptes veidlapu izsniegšana”. Īpašās receptes veidlapas ir nepieciešamas, lai veterinārmedicīniskās prakses iestāde izrakstītu II un III saraksta vielas un zāles dzīvnieka ārstēšanai.Noteikumu projektā minēto valsts pārvaldes pakalpojumu “Īpašās veterinārās receptes veidlapu izsniegšana” var pieprasīt un saņemt, izmantojot gan klātienes, gan neklātienes kanālus, un šī pakalpojuma apraksts ir pieejams valsts pārvaldes pakalpojumu portālā www.latvija.lv. |
| 3. | Projekta izstrādē iesaistītās institūcijas un publiskas personas kapitālsabiedrības | Pārtikas un veterinārais dienests, Latvijas Lauksaimniecības universitāte |
| 4. | Cita informācija | Ievērojot Eiropas Parlamenta un Padomes 2016. gada 27. aprīļa Regulā (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) noteiktās prasības, noteikumu projekta sagatavošanas laikā ir izvērtēts iespējami mazākais nepieciešamo datu apjoms, ko pieprasa praktizējošs veterinārārsts izrakstot īpašo recepti, lai nodrošinātu II un III saraksta vielu un zāļu aprites izsekojamību. Saņemtie personu dati tiks uzglabāti piecus gadus pēc īpašās receptes izrakstīšanas. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecas uz:1) dienestu;2) 563veterinārmedicīniskās prakses iestādēm;3) 958 praktizējošiem veterinārārstiem, kas iekļauti veterinārmedicīnisko pakalpojuma sniedzēju reģistrā. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskajam regulējumam ir labvēlīga ietekme uz sabiedrības mērķgrupām. Tas paredz samazināt administratīvo slogu veterinārmedicīniskās prakses iestādēm, samazinot to dokumentu un informācijas apjomu, kas jāsagatavo, jāaizpilda vai jāiesniedz dienestā, nodrošinot īpašo recepšu un to veidlapu aprites uzskaiti un izsekojamību, kā arī samazinot uzskaites dokumentu uzglabāšanas laiku.Noteikumu projekts paredz samazināt administratīvo slogu praktizējošiem veterinārārstiem, atvieglojot un vienkāršojot īpašās receptes izrakstīšanu un īpašās receptes veidlapas aizpildīšanu.Dienestam administratīvais slogs palielināsies minimāli, jo vecā parauga īpašās receptes veidlapas ir beigušās un tiks pasūtītas jaunā parauga īpašās receptes veidlapas, un papildu izmaksas radīsies tikai par tām veidlapām, kas tiks iesniegtas apmaiņai no veterinārmedicīniskās prakses iestādēm. |
| 3. | Administratīvo izmaksu monetārs novērtējums | Noteikumu projektā paredzēto normu izpildei salīdzinājumā ar esošo sistēmu administratīvās izmaksas iestādēm kopumā nepārsniedz 2000 *euro* gadā, tādēļ administratīvās izmaksas nav aprēķinātas. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Lielāko daļu izsniegto īpašās receptes veidlapu izmanto viens veterinārmedicīniskās prakses kabinets. 2017. gadā kopumā tika izsniegta 151 veidlapa un no tām 150 – minētajam veterinārmedicīniskās prakses kabinetam. 2018. gadā kopumā tika izsniegtas 137 veidlapas, no kurām 125 – minētajam veterinārmedicīniskās prakses kabinetam, bet 2019. gadā kopumā tika izsniegtas 217 veidlapas, no kurām 194 – minētajam veterinārmedicīniskās prakses kabinetam. |

|  |
| --- |
|  **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Saistības pret Eiropas Savienību | Eiropas Parlamenta un Padomes 2018. gada 11. decembra Regula (ES) 2019/6 par veterinārajām zālēm un ar ko atceļ Direktīvu 2001/82/EK |
| Citas starptautiskās saistības | Nav attiecināms. |
| Cita informācija | Nav. |
| **1.tabula** **Tiesību akta projekta atbilstība ES tiesību aktiem** |
| Attiecīgo Eiropas Savienības tiesību aktu datums, numurs un nosaukums | Eiropas Parlamenta un Padomes 2018. gada 11. decembra Regula (ES) 2019/6 par veterinārajām zālēm un ar ko atceļ Direktīvu 2001/82/EK (turpmāk – Regula 2019/6) |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību-pantu, daļu, punktu, apakšpunktu) | Projekta vienība, kas pārņem vai ievieš katru šī tabulas A ailē minēto ES tiesību akta vienību | Informācija par to, vai šis tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, - sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šis tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts,- norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi)- kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regulas 2019/6 105. panta 5. punkts | 10. punkts un noteikumu projekta pielikums | ES tiesību akta vienība tiek ieviesta pilnībā. | Attiecīgais noteikumu projekta punkts neparedz stingrākas prasības kā ES tiesību aktā. |
| Regulas 2019/6 103. panta 5. punkts | 16. punkts | ES tiesību akta vienība tiek ieviesta pilnībā. | Attiecīgais noteikumu projekta punkts neparedz stingrākas prasības kā ES tiesību aktā. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas.Kādēļ? | Projekts šo jomu neskar. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsts piešķiršanas un finanšu noteikumus (attiecībā un monetāro politiku) | Projekts šo jomu neskar. |
| Cita informācija | Projekts šo jomu neskar. |
| **2.tabula****Ar tiesību akta projektu uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tiks nodrošināta saskaņā ar Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā”, sagatavojot un publicējot paziņojumu par līdzdalības procesu. |
| 2. | Sabiedrības līdzdalība projekta izstrādē | Informācija par noteikumu projektu bija ievietota Zemkopības ministrijas tīmekļvietnes [www.zm.gov.lv](http://www.zm.gov.lv) sadaļā “Sabiedrības līdzdalība” un Ministru kabineta tīmekļvietnes [www.mk.gov.lv](http://www.mk.gov.lv) sadaļā “Sabiedrības līdzdalība” no 2021. gada 26. februāra līdz 12. martam<https://www.zm.gov.lv/zemkopibas-ministrija/apspriesanas/ministru-kabineta-noteikumu-projekts-noteikumi-par-ipasajam-veterinara?id=1005> Noteikumu projekts ir saskaņots ar biedrībām “Latvijas Veterinārārstu biedrība”, “Lauksaimnieku organizāciju sadarbības padome” un “Zemnieku saeima”. Noteikumu projekts nosūtīts saskaņošanai 2021. gada 26. februārī. |
| 3. | Sabiedrības līdzdalības rezultāti | Par tīmekļvietnē ievietoto noteikumu projektu iebildumi un priekšlikumi nav saņemti.Biedrības noteikumu projektu saskaņoja bez iebildumiem un atbalstīja tā tālāku virzību. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pārtikas un veterinārais dienests |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav ietekmes uz pārvaldes funkcijām un institucionālo struktūru.Nav paredzēta jaunu institūciju izveide, esošu institūciju likvidācija vai reorganizācija, ne arī to ietekme uz institūcijas cilvēkresursiem.Projekts tiks izpildīts par esošajiem resursiem. |
| 3. | Cita informācija | Nav. |

Zemkopības ministrs K. Gerhards

Broka 67027363

Ketija.broka@zm.gov.lv